Hlina, Alojz, poslanec NR SR (2013-02-06):
Ďakujem veľmi pekne. Takže to som teda na ten úvod chcel. Neviem, či pán Číž začne konanie, alebo nie, teda prípadne, pán minister, ak by ste chceli nejakých vašich úradníkov, nech sa poučia, kľudne ich môžete poslať. Komisia, z toho, čo som si prečítal, identifikovala nejaké kľúčové problémy celej Spoločnej poľnohospodárskej politiky a ja vypichnem ten prvý, podľa mňa najdôležitejší, a to je adresná pomoc, kde Komisia navrhuje podporovať poľnohospodárov spravodlivejšie, jednoduchšie, adresnejšie. K tejto veci si malú odbočku dovolím. Ako už býva dobrým zvykom, tak ideme z extrému do extrému, kde jeden extrém je, že pomaly sú tu kolegovia, ktorí by podporovali aj to, že sa ráno nejaký poľnohospodár zobudí, tak na druhej strane je tu pán Osuský, ktorý okrem toho, že chcel dať vysielač nad hlavy mojich detí, tak tuná ako hviezdny príklad spomína nejaké Zimbabwe, že nepotrebujú dotácie. Viete, ale v Zimbabwe majú asi otrokárov alebo novodobých otrokárov a to by som sa zrovna, pán Osuský, z vašich úst by som toto nečakal. Takže to som si dovolil, ma to mierne vyrušilo, spomenúť ako príklad, kde nepotrebujú dotácie, Zimbabwe v dnešnej dobe. No, to naozaj, na to treba kus odvahy. Čiže keď by sme zostali v tom, pán minister, a ja teraz budem zmierlivý, však koniec koncov možno nakoniec budeme aj kamaráti, teda profesijne, myslím, že, ja nehovorím, že vyjadrujem presvedčenie, môžete sa smiať, nevadí, ani že obavu, ale skôr chcem povedať, že presvedčenie teraz, ak sa opravím, že možno naozaj aj nakoniec teda aj dačo z toho bude, hej. Že ten váš systém tej podpory bude. Tak ako to chce tá Komisia, to znamená spravodlivejšie, jednoduchšie, adresnejšie, aby sme to znova nevytunovali tak, ako my máme dobrým zvykom tu vytunovať všetko a nakoniec to všetko tak aj dobrý úmysel na začiatku pokrivíme tak, že jeden by ani neveril, čoho sme schopní. A tu pri tejto príležitosti poviem aj ďalšiu vec, pán minister, že čoho sme vlastne schopní, viete, v kontexte tejto správy. Pokiaľ ja som z politických dôvodov, nekomentujem výroky môjho bývalého kolegu, lebo sa mi to javí ako lepšie, čiže si hryziem do jazyka a jeho faktické poznámky, faktické, teda v úvodzovkách, nekomentujem, čiže som nekomentoval nič, ale čakal som na včerajšie hlasovanie a s mojím údesom prešlo. Prešlo hlasovanie, kde vlastne ste akceptovali pozmeňovací návrh kolegu Matoviča, ktorý mimochodom, v kontexte toho, že vy na jednej strane predkladáte, o deň neskôr predkladáte túto správu, to ako keby ste povedali, že je ako pomaly provokácia. Viete, predkladáte správu o Európskej komisii o Spoločnej poľnohospodárskej politike a deň predtým vy ste dali zelenú, lebo údajne to tak má fungovať podľa štábnej kultúry, že minister dáva zelenú, čiže minister dal včera zelenú na niečo, čo totálne odporuje, odporuje tomuto. Tak mi to, prosím vás, niekto vysvetlite. Lebo ja už to fakt nechápem. Ja som to ráno povedal tak položartom, polovážne, že čo sa stane, keď niekto z Tesca zavolá k vám, že čo je vlastne tá slovenská potravina a ten úradník povie, že teda síce nevieme, ale na tú tabuľu nezabudnite dať fotky tých ľudí, čo som spomínal, ale dobre. Korigujem, tak možno nie tak. Možno povedia a nezabudnite nás zavolať, keď ju tam budete dávať a pozvite aj TA3-ojku. Viete, že toto je, z tohto, v tomto kontexte proste včera, dnes, to je ako normálne pri všetkom pochopení a úcte, človek ako sa snaží, hej, že byť aj milosrdný, úplne detinské. Úplne detinské. Proste dať ustanovenie, ktoré je nevykonateľné, ktoré je nulitné, ktoré a ktoré, ja vám poviem, čo urobí a vy vlastne poškodíte týchto poľnohospodárov. Lebo niekde v Európskej komisii si povedia, však predstav si, tam je niekde nejaká krajina, ktorá si bola schopná dať do zákona takéto niečo. Však ich obídem raz všetkých. Viete a posilní to, paradoxne to posilní postavenie týchto reťazcov a týchto silných obchodných skupín, ktoré budú hroziť nad tým, že čoho sú tí poľnohospodári schopní. Že vidíte, je tam niekde taká malá krajina, že čoho sú schopní, čo sú schopní si dať do svojho zákonodarstva. Každý vie, že sa to nedá, všetci vedia, že to je zlé a napriek tomu to tam je. No ako tomu máme rozumieť? Viete, veď škodíte týmto. Vy si to možno neuvedomujete, možno niekto v dobrej viere, ale tým poškodíte tým poľnohospodárom. Nabijete zásobníky tým, ktorí vlastne vytvárajú hradbu tomu, že čo sa môže stať, keď sa to pustí z reťazí. To som chcel na to upozorniť. Mal som pocit, že to je dôležité. Nič v zlom, zámer dobrý, ale výsledovka úplne zle. Úplne zle. Úplne s hanbou to budete musieť stiahnuť, všetci sa vám vysmejú, európska, ale čo aj európska, všetci, predavačka v Tescu sa vám vysmeje. Viete, že to sú také veci, že na čo to bolo dobré? Načo ste tých ľudí do toho vtiahli, aby, keď už sami viete, že to je zlé? Nerozumiem tomu, ja tomu fakt nerozumiem. A posilníte niekoho, proti komu ste chceli robiť hradby. Keď už chcete pomôcť, tak rozmýšľajte! My, čo sme to študovali, tomu rozumieme a vieme, minimálne na strednej, mám aj strednú poľnohospodársku a sú dva odbory, chovateľ a pestovateľ, pán kolega. Keby ste chceli nájsť nejaký spôsob, že ako to možno riešiť, ten váš zámer, ktorý, nehovorím, že bol zlý, tak môžeme uvažovať, a to chce úplne novú kostru. Môžeme uvažovať výhľadovo aj v kontexte tejto správy, ktorú tu predkladáte, môžeme uvažovať o potravinách, lebo sú chovné a pestovné činnosti, môžeme uvažovať o potravinách, ktoré boli dopestované na území Slovenska. To môže byť kategória. Môžeme uvažovať o potravinách, surovina, ktorá bola dochovaná, alebo zviera, ktoré bolo dochované na území Slovenska. Toto možno, o tom sa dá rozprávať niekde, kde tomu rozumejú. Ale urobiť niečo také, proste na tú tabuľku a tú tabuľku, nech je dosť veľká, aby tam ešte vošla fotka predkladateľa. Naozaj to je akože nič v zlom, tento parlament tomu nemôže slúžiť, lebo budeme na smiech. Okrem toho, že už mám tu rozpor s tým, že ako pristupujeme k tej práci. Nechcem byť len na smiech. Ďakujem pekne.